Juan Zorrilla de San Martín

Bardd Sbaeneg a diplomydd o Wrwgwái oedd Juan Zorrilla de San Martín (28 Rhagfyr 1855 – 3 Tachwedd 1931) sy'n nodedig am ei arwrgerddi "Tabaré" (1886), a ystyrir yn gerdd genedlaethol yr Wrwgwaiaid, a La leyenda patria (1879).

Ganwyd ym Montevideo a chafodd ei addysg mewn ysgolion yr Iesuwyr yn Santiago de Chile, Santa Fé yn yr Ariannin, a Montevideo.

Cyhoeddodd ei waith cyntaf, Notas de un himno, yn 1876. Mae'r gwaith hwnnw yn ymdrin â themâu tristwch a gwladgarwch, ac yn dangos dylanwad y bardd Rhamantaidd o Sbaenwr, Gustavo Adolfo Becquer. Sefydlodd Zorrilla de San Martín gylchgrawn Catholig, El bien público, yn 1878.

Yn 1879 cyhoeddodd ei arwrgerdd wladgarol La leyenda patria, sy'n traddodi hanes y Tri Dwyreiniad ar Ddeg ar Hugain a wrthryfelasant yn erbyn Ymerodraeth Brasil yn 1825. Cyfansoddodd arwrgerdd hanesyddol arall, Tabaré, sy'n canu chwedl am serch y bachgen Tabaré, un o frodorion y Banda Oriental, a'r Sbaenes Blanca. Ysgrifennodd y gerdd yn 1886, a chyhoeddwyd yn 1888. Cafodd ei golygu ganddo sawl gwaith cyn iddo gyhoeddi'r argraffiad terfynol yn 1926.

Gwasanaethodd mewn sawl swydd lywodraethol yn ystod ei oes, gan gynnwys llysgennad Wrwgwái i Ffrainc, Portiwgal, Sbaen, a'r Babaeth. Bu farw ym Montevideo yn 75 oed.

 Cyfeiriadau 

 Darllen pellach 
Rimaelvo A. Ardoino, La prosa de Juan Zorrilla de San Martín (1945).
 Domingo L. Bordoli, Vida de Juan Zorrilla de San Martín (1961).
 Jorge Oscar Pickenhayn, El amplio mundo de Juan Zorrilla de San Martín: sus aportes en materia literaria (verso y prosa), filosófica, teatral, historiográfica, pictórica y musicológica (Montevideo: Barreiro y Ramos Editores, 1992).

Categori:Beirdd y 19eg ganrif o Wrwgwái
Categori:Beirdd yr 20fed ganrif o Wrwgwái
Categori:Beirdd Sbaeneg o Wrwgwái
Categori:Catholigion o Wrwgwái
Categori:Diplomyddion o Wrwgwái
Categori:Genedigaethau 1855
Categori:Gwleidyddion y 19eg ganrif o Wrwgwái
Categori:Gwleidyddion yr 20fed ganrif o Wrwgwái
Categori:Marwolaethau 1931
Categori:Pobl o Montevideo